Το τυχερό πανταλόνι

***Το τυχερό πανταλόνι*** (ή αλλιώς ***Το τυχερό παντελόνι*** ή και ***Τυχερό μου παντελόνι***) είναι μια ελληνική κινηματογραφική κωμική ταινία του 1963, παραγωγής Ρόμβος Φιλμ και σε σκηνοθεσία και σενάριο Πάνου Γλυκοφρύδη και Δημήτρη Γιαννουκάκη, αντιστοίχως. Πρωταγωνιστούν οι Θανάσης Βέγγος και Νίκη Λινάρδου.

Η ταινία αναφέρεται στη ζωή του Θανάση Φουκαρά, ο οποίος λόγω της ατυχίας του χάνει όλες τις δουλείες που είχε, καθώς και την αγαπημένη του, τη Μαρίκα. Ώσπου μία μέρα τον προσεγγίζει μία τσιγγάνα, λέγοντάς του ότι θα σωθεί μόνο όταν καταφέρει και βρει το παντελόνι ενός τυχερού ανθρώπου. Και από εκεί και πέρα αρχίζει, ο Θανάσης, την αναζήτησή του.

## Πλοκή
Η ταινία ξεκινά με τον Θανάση Φουκαρά να έχει εισβάλει σε ένα σπίτι, φαινομενικά, για να ληστέψει. Όταν κατά τη διαφυγή του πηδά από το παράθυρο, τον βλέπει ένας αστυνομικός και τον οδηγεί μέσα στο σπίτι, για να δουν τι έκλεψε. Όταν η οικογένεια παρατηρεί πως δεν της λείπει τίποτα, αρχίζει ο Θανάσης να εξιστορεί την ιστορία του, λέγοντας ότι δεν είναι κλέφτης, παρά μόνο βγάζει ένα παντελόνι κάτω από το σακάκι του, το οποίο ήταν και το μόνο πράγμα που είχε πάρει.

Η εξιστόρηση αρχίζει μέσα σε ένα κατάστημα που πουλά υφάσματα. Ο Θανάσης προσπαθεί να ακούσει έναν αγώνα στο ραδιόφωνο, ενώ κάποιες πελάτισσες θέλουν να εξυπηρετηθούν. Εν τέλει δεν τις εξυπηρετεί και όχι μόνον αυτό, τα κάνει και λίγο μαντάρα μέσα στο μαγαζί, το οποίο έχει ως αποτέλεσμα την απόλυσή του. Κατόπιν πάει να ανακοινώσει στην αγαπημένη του, τη Μαρίκα, ότι τον απολύσανε και από αυτή τη δουλειά. Αυτοί οι δυο έχουν σκοπό να παντρευτούν. Ωστόσο οι συνεχείς απολύσεις του Θανάση, δεν το επιτρέπουν αυτό. Παράλληλα, τη Μαρίκα τη θέλει και ένας έμπορος ξηρών καρπών της γειτονιάς, ο Χαραλάμπης, ο οποίος έχει στρωμένη δουλειά και λεφτά. Θλιμμένος ο Θανάσης, σκεπτόμενος ότι θα χάσει τη Μαρίκα του βρίσκεται σε απόγνωση. Όμως, μία φορά που κάθεται σε ένα ταβερνάκι, τον πλησιάζει μια τσιγγάνα και του λεει ότι αν θέλει τύχη, τότε θα πρέπει να βρει το παντελόνι, ενός ευτυχισμένου ανθρώπου και να το φοράει για 30 ημέρες, και όλα του τα προβλήματα θα εξαφανιστούν. Ο Θανάσης ξεκίνησε την αναζήτηση ενός τέτοιου παντελονιού και, παράλληλα, ενός ευτυχισμένου ανθρώπου.

Δεν καταφέρνει να βρει ευτυχισμένο άνθρωπο. Ενώ παράλληλα χάνει και τη Μαρίκα από τον Χαραλάμπη. Τότε πιάνει δουλειά σε ένα καθαριστήριο για να έχει ευκολότερη πρόσβαση σε παντελόνια. Αλλά και πάλι τίποτα. Κάποια στιγμή ένας πελάτης, που μοιάζει πολύ ευτυχισμένος του λέει ότι πάνε με την οικογένεια για μπάνια στη θάλασσα μία συγκεκριμένη ώρα, έτσι ο Θανάσης, δεν έχασε ευκαιρία και πήγε στη θάλασσα εκείνη. Εκεί, προς έκπληξή του βρίσκονται οι Μαρίκα και ο Χαραλάμπης. Ωστόσο, ο Χαραλάμπης, πριν πάρει τη Μαρίκα και πάνε στη θάλασσα, λέει πολλές φορές πόσο ευτυχισμένος είναι. Ο Θανάσης δεν χάνει την ευκαιρία και παίρνει το παντελόνι του Χαραλάμπη. Κατόπιν, στο λεωφορείο κάποιος επιτήδειος του κλέβει το παντελόνι ενόσω κοιμάται. Παράλληλα, η Μαρίκα πάει στο μαγαζί του Χαραλάμπη να του φέρει άλλο παντελόνι, για να μην επιστρέψει με μαγιό στην Αθήνα. Εκεί ανακαλύπτει πως τα στιχάκια που της έλεγε -καθώς τον θεωρούσε μεγάλο ποιητή- για να την καταφέρει είναι όλα παρμένα από το ημερολόγιο και τότε θυμώνει και αποφασίζει να τον αφήσει εκεί, στην παραλία.

Φτάνοντας στο τέλος της εξιστόρησης ο Θανάσης, μη γνωρίζοντας φυσικά τι έχει γίνει με τη Μαρίκα, αποκαλύπτει στους ανθρώπους από τους οποίους επιχείρησε να κλέψει το παντελόνι πώς κατάλαβε ότι είναι ευτυχισμένος ο Βαγγέλης, ο σύζυγος. Τον είχε δει σε ένα πάρκο να παίζει με το μωράκι του και είδε το πόσο ευτυχισμένος ήταν. Αφού τελειώνει την ιστορία του, ο αστυνομικός δεν βρίσκει τον λόγο να τον πάρει στο κρατητήριο, ενώ και οι νοικοκύρηδες δεν του κάνουν μήνυση. Όμως, ο σύζυγος αρνείται να του δώσει το παντελόνι, λέγοντας ότι «δεν φέρνουν τα παντελόνια την ευτυχία, εμείς οι ίδιοι φτιάχνουμε την τύχη μας». Αφού ο Θανάσης φεύγει, το ζευγάρι αποφασείζει να τον βοηθήσει, έτσι ο σύζυγος πάει στο καθαριστήριο όπου δουλεύει να τον προσλάβει ξανά και η σύζυγος πηγαίνει στο κομμωτήριο να μιλήσει με τη Μαρίκα. Η ταινία τελειώνει με τη Μαρίκα να έχει πάει στο καθαριστήριο και να ζητάει συγγνώμη από τον Θανάση, ενώ, τέλος, τους δείχνει όλους μαζί σε εκείνο το πάρκο που ο Θανάσης είδε τον Βαγγέλη, ευτυχισμένο, για πρώτη φορά.

## Διανομή ρόλων

* Θανάσης Βέγγος... Θανάσης Φουκαράς******
* Νίκη Λινάρδου... Μαρίκα Αηδονοπούλου******
* Γιάννης Μαλούχος... Χαραλάμπης Πάκας, ο "στραγαλατζής"
* Γιάννης Αργύρης... αστυφύλακας
* Κατερίνα Γιουλάκη... σύζυγος Βαγγέλη
* Δημήτρης Νικολαΐδης... Βαγγέλης
* Σούλη Σαμπάχ... τσιγγάνα******
* Νικήτας Πλατής... πελάτης καθαριστηρίου
* Γιώργος Γρηγορίου... Τιμ. Χρήστου, ιδιοκτήτης καθαριστηρίου
* Μαίρη Μεταξά... Φώφη, σπιτονοικοκυρά φοιτητή
* Κώστας Μεντής... Παντελής Γιαννάτος, ιδιοκτήτης εμπορικού
* Αντώνης Κουφουδάκης... πελάτης καθαριστηρίου
* Ράλλης Αγγελίδης... ιδιοκτήτης υφασματοπωλείου
* Ξένη Δράμαλη... πελάτισσα υφασματοπωλείου
* Πέπη Λημνιού... Πόπη, υπάλληλος καθαριστηρίου
* Γιάννης Κάσδαγλης... φοιτητής
* Ελευθερία Σπανού... συνάδελφος Μαρίκας

## Παραπομπές


## Εξωτερικοί σύνδεσμοι
* 
* «Το τυχερό πανταλόνι» στο Veggos.gr

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1963
Κατηγορία:Ελληνόφωνες ταινίες
Κατηγορία:Ελληνικές ασπρόμαυρες ταινίες
Κατηγορία:Ελληνικές κωμικές ταινίες
Κατηγορία:Ταινίες σε σκηνοθεσία Πάνου Γλυκοφρύδη
Κατηγορία:Ταινίες με μουσική σύνθεση Γεράσιμου Λαβράνου
Κατηγορία:Ταινίες γυρισμένες στην Ελλάδα